b'\n_START_ARTICLE_\nAmeri\xc5\xa1ka bukev\n_START_SECTION_\nZna\xc4\x8dilnosti\n_START_PARAGRAPH_\nAmeri\xc5\xa1ka bukev povpre\xc4\x8dno zraste od 25 do 30 metrov, izjemoma pa tudi do 40 metrov visoko. Kro\xc5\xa1nja drevesa je piramidasta, deblo pa je ravno in mo\xc4\x8dno in ima tanko, sivomodro lubje. Na bazi drevo po\xc5\xbeene \xc5\xa1tevilne stranske poganjke. Listi so jaj\xc4\x8dasti in grobo nazob\xc4\x8dani, na veje pa so name\xc5\xa1\xc4\x8deni premenjalno. Sprva so po zgornji strani pora\xc5\xa1\xc4\x8deni z gostimi, kratkimi dla\xc4\x8dicami, kasneje pa postanejo svetle\xc4\x8di in zeleno modre barve. Spodnja stran listov je svetlej\xc5\xa1e zelene barve. Listi so v povpre\xc4\x8dju dolgi od 6-12 cm. Drevo je enodomno, kar pomeni, da se na njem pojavljajo tako \xc5\xbeenski kot mo\xc5\xa1ki cvetovi naenkrat._NEWLINE_Plod ameri\xc5\xa1ke bukve je \xc5\xbeir, ki je oran\xc5\xbeno rde\xc4\x8de barve in pora\xc5\xa1\xc4\x8den z dogimi izrastki. V lupini, ki se zrela odpre v \xc5\xa1tiri dele se nahaja seme, s katerim se prehranjujejo \xc5\xbeivali, v preteklosti pa so ga za hrano uporabljali tudi ljudje.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nAmeri\xc5\xa1ka bukev se razmno\xc5\xbeuje s semeni ali s stranskimi koreninskimi poganjki, dobro pa uspeva v rahlih, zmerno namo\xc4\x8denih tleh. Ta vrsta uspeva na vzhodu ZDA in Kanade._NEWLINE_Ameri\xc5\xa1ka bukev je gospodarsko pomebna vrsta. Les drevesa je trd, te\xc5\xbeak in trpe\xc5\xbeen, zaradi \xc4\x8desar se uporablja za izdelavo pohi\xc5\xa1tva, parketa in embala\xc5\xbee.'